《过许醉吟痛饮月下戏书》
宋代·吴可

尘埃没我马，掉鞅吟公诗。
诗中有江山，不觉在京师。
下马自叩门，来寻元紫芝。
欲扫名利心，笑挹丘壑姿。
东檐坐无毡，北风吹酒卮。
蟹螯互劝酬，坠车两不辞。
听公击节吟，悲壮亦自奇。
看公醉山倒，了不遣客归。
客归意亦好，月色到处随。
诗成月下写，淡墨任倾欹。
平生不知韵，兴来聊续之。
词达语更正，识者未必嗤。

作者简介：建康人，字思道。原名默。徽宗大观三年进士。尝以诗谒苏轼、刘安世，得二人称勉。为蔡绦所用，又出入梁师成之门。累官至团练使。宣和末避战乱辞官，责授武节大夫致仕。有诗名，兼长于词。主张学诗当以杜甫为体，以苏轼、黄庭坚为用。有《藏海居士集》、《藏海诗话》。